OR ผนึก “อีวีโซไซตี้” ศึกษา-พัฒนารูปแบบธุรกิจให้บริการยานยนต์ไฟฟ้าประเภทแบตเตอรี่
OR ผนึก "อีวีโซไซตี้" ศึกษา-พัฒนารูปแบบธุรกิจให้บริการยานยนต์ไฟฟ้าประเภทแบตเตอรี่
19 พ.ย. 2562

นายบุรณิน รัตนสมบัติ รองกรรมการผู้จัดการใหญ่วางแผน และ นายชุมพล สุรพิทยานนท์ รองกรรมการผู้จัดการใหญ่ธุรกิจหล่อลื่น บริษัท ปตท.น้ำมันและการค้าปลีก จำกัด (มหาชน) หรือ OR ในกลุ่ม บริษัท ปตท. จำกัด (มหาชน) หรือ PTT พร้อมด้วย นายสรยุทธ์ เพ็ชรตระกูล ประธานกรรมการบริหาร บริษัท อีวีโซไซตี้ จำกัด ร่วมลงนามบันทึกความเข้าใจว่าด้วยโครงการความร่วมมือในการศึกษาและพัฒนารูปแบบธุรกิจที่เกี่ยวข้องกับการให้บริการยานยนต์ไฟฟ้าประเภทแบตเตอรี่ (BEV: Battery Electric Vehicle) เพื่อร่วมศึกษาและพัฒนารูปแบบธุรกิจที่เกี่ยวข้องกับการให้บริการด้านยานยนต์ไฟฟ้าประเภทแบตเตอรี่อย่างครบวงจร
โดยนายบุรณิน เปิดเผยว่า จากแนวโน้มการใช้ยานยนต์ไฟฟ้าทั่วโลกที่เพิ่มขึ้นอย่างต่อเนื่อง อีกทั้งค่ายรถยนต์ในไทยได้เปิดตัวยานยนต์ไฟฟ้าประเภทแบตเตอรี่หลายรุ่นในราคาที่แข่งขันได้กับราคารถยนต์ทั่วไป ทำให้ยานยนต์ไฟฟ้าประเภทแบตเตอรี่เป็นอีกหนึ่งทางเลือกหนึ่งของผู้บริโภค โออาร์ ได้ตระหนักถึงความสำคัญของพลังงานไฟฟ้า เนื่องจากเป็นพลังงานสะอาดเป็นมิตรต่อสิ่งแวดล้อม
อีกทั้งภาครัฐมีนโยบายสนับสนุนให้ไทยเป็นศูนย์กลางการผลิตยานยนต์ไฟฟ้า (EV: Electric Vehicle) และยานยนต์ไฟฟ้าประเภทแบตเตอรี่ โออาร์ จึงได้ขยายขอบเขตการให้บริการทางด้านพลังงานให้ครอบคลุมไปถึงยานยนต์ไฟฟ้า โดยเปิดให้บริการสถานีอัดประจุไฟฟ้า (EV Charging Station) ภายในสถานีบริการน้ำมัน พีทีที สเตชั่น จำนวน 17 แห่งทั่วประเทศ และมีแผนจะขยายเพิ่มเติมอย่างต่อเนื่อง
นอกจากนี้ ยังได้ฝึกอบรมให้ความรู้แก่ช่างของศูนย์บริการรถยนต์ ฟิต ออโต้ (FIT Auto) ให้รองรับการตรวจสภาพและซ่อมบำรุงรักษายานยนต์ไฟฟ้า เพื่ออำนวยความสะดวกและสร้างความเชื่อมั่นให้กับผู้บริโภค และยังได้พัฒนาผลิตภัณฑ์เครื่องชาร์จไฟฟ้าแบบติดผนัง (EV Charger) ภายใต้แบรนด์ อัลตร้า อีวี (Ultra EV) ที่ได้มาตรฐานระดับสากล ดีไซน์โดดเด่น พร้อมบริการติดตั้งและบริการหลังการขาย เพื่อให้ผู้บริโภคมั่นใจในความปลอดภัย
สำหรับ บริษัท อีวีโซไซตี้ จำกัด (EV Society) ซึ่งเป็นผู้นำในการนำยานยนต์ไฟฟ้าประเภทแบตเตอรี่มาใช้งานในเชิงพาณิชย์ โดยนำรถแท็กซี่ไฟฟ้าประเภทแบตเตอรี่แบบวีไอพี จำนวน 90 คัน ให้บริการรับส่งผู้โดยสารเป็นรายแรกของไทย มีจุดให้บริการที่ท่าอากาศยานสุวรรณภูมิและท่าอากาศยานดอนเมือง
“ความร่วมมือในครั้งนี้ จะช่วยให้ โออาร์ และอีวีโซไซตี้ สามารถพัฒนารูปแบบธุรกิจการให้บริการที่เกี่ยวข้องกับการใช้ยานยนต์ไฟฟ้าประเภทแบตเตอรี่ได้ตรงกับความต้องการของตลาดได้อย่างแท้จริง รวมถึงช่วยให้ระบบอีวี อีโคซิสเท็มส์ (EV Ecosystem)  สมบูรณ์และพัฒนาได้ดียิ่งขึ้นต่อไป” นายบุรณิน กล่าว